**ELŐTERJESZTÉS**

**Szombathely Megyei Jogú Város Közgyűlésének 2023. január 26-i ülésére**

**Javaslat a Savaria Megyei Hatókörű Városi Múzeum igazgatói álláshelyére kiírandó pályázati felhívás elfogadására**

A Savaria Megyei Hatókörű Városi Múzeum igazgatójának megbízatása 2023. április 30. napjával megszűnik, így a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény a továbbiakban: Kult.tv.), valamint a kulturális intézményen foglalkoztatottak munkaköreiről és foglalkoztatási követelményeiről, az intézményvezetői pályázat lefolytatásának rendjéről, valamint egyes kulturális tárgyú rendeletek módosításáról szóló 39/2020. (X.30.) EMMI rendelet (a továbbiakban: Rendelet) alapján pályázatot szükséges kiírni.

A Rendelet 5.§ (8) bekezdése értelmében a pályázatot legkésőbb az intézményvezetői munkaviszony megszűnése előtt 90 nappal ki kell írni. A Rendelet 5. § (2) bekezdése értelmében a pályázati felhívást közzé kell tenni a kulturális intézmény, valamint fenntartójának honlapján. A közzététel napjának a honlapon való megjelenést kell tekinteni.

A Rendelet 6. § (1) bekezdése úgy rendelkezik, hogy az érvényes pályázatot benyújtó pályázót a pályázati idő lejártát követő 30 napon belül a munkáltatói jogkör gyakorlója által létrehozott bizottság hallgatja meg, melynek tagjai között helyet kell kapnia

1. ha a kulturális intézményben működik üzemi tanács, annak egy képviselőjének,
2. a kulturális intézmény fenntartója legalább egy képviselőjének, továbbá
3. a kulturális intézmény alaptevékenységének megfelelő

ca) országos szakmai szervezet egy képviselőjének vagy

cb) a kulturális szakértői nyilvántartásban szereplő kulturális szakértőnek és

cc) a kulturális intézményben képviselettel bíró reprezentatív szakszervezet – ha van ilyen – egy képviselőjének.

A legfeljebb öt év határozott idejű munkaviszonyra vonatkozóan a munkáltatói jogkör gyakorlója a pályázatokról a bizottság írásba foglalt véleményét mérlegelve, a pályázati határidő lejártát követő 60 napon belül, vagy ha e jogot testület gyakorolja, a következő ülésén dönt. A Kult.tv. 45.§ (4) bekezdése értelmében a múzeum vezetőjének megbízásához és annak visszavonásához a miniszter egyetértése szükséges. Ha a miniszter a fenntartó erre irányuló javaslatának kézhezvételétől számított 30 napon belül nem hoz döntést, úgy kell tekinteni, hogy a javaslatban foglaltakkal egyetért.

Tekintettel arra, hogy a pályázat elbírálásáról Szombathely Megyei Jogú Város Közgyűlése a szakmai bizottság véleményének mérlegelését követően dönt, ezért javaslom a Közgyűlésnek 4 fő delegálását a szakmai bizottságba, hogy az érdekvédelmi és szakmai szervezet képviselőivel együttesen biztosítsa a pályázók személyes meghallgatását, valamint a szakmai vélemény kialakítását.

A pályázati felhívás az előterjesztés mellékletét képezi.

Kérem a Tisztelt Közgyűlést, hogy az előterjesztést megtárgyalni, és határozatát meghozni szíveskedjék.

**Szombathely, 2023. január „ ”**

**/: Dr. Nemény András :/**

**HATÁROZATI JAVASLAT**

**…../2023. (I. 26.) Kgy. számú határozat**

1. A Közgyűlés a Savaria Megyei Hatókörű Városi Múzeum igazgatói feladatainak ellátására pályázatot ír ki, egyúttal a pályázati felhívást az előterjesztés melléklete szerinti tartalommal elfogadja.

2. A Közgyűlés felhatalmazza a polgármestert a pályázati felhívásnak a 39/2020. (X.30.) EMMI rendelet 5. § (2) bekezdésében foglaltaknak megfelelő közzétételére.

3. A Közgyűlés az alábbi 4 személyt delegálja a pályázók személyes meghallgatását és a szakmai vélemény kialakítását biztosító szakmai bizottságba.

……………………………………………….

……………………………………………….

……………………………………………….

……………………………………………….

4. A Közgyűlés felkéri a szakmai bizottságot a pályázók személyes meghallgatására és a szakmai vélemény kialakítására.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

(A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője)

**Határidő:** azonnal (1-3. pont vonatkozásában)

a pályázati felhívásban foglaltaknak megfelelően

(4. pont vonatkozásában)